laion/Wikipedia-Exotic huggingface dataset:
כתובת העמוד המלכותית המואבית

כתובת העמוד המלכותית המואבית הוא כינויה של כתובת מואבית, בה מספר מלך מואב על כיבוש בני עמון, שבייתם של אסירים רבים, בניית שער, ארמון מלך ומכרה בעזרת האסירים העמונים. הכתובת היא ככל הנראה כתובת ניצחון, ודומה בסגנונה לכתובת אזתוד. הכתובת חקוקה על עמוד בזלת מתומן שבור. מן הכתובת שרדו רק שבע שורות, החקוקות על שלוש מתוך שמונה הצלעות. הכתובת לא נמצאה בחפירה מסודרת ומקורה לא ידוע, אך לפי תוכנה היא ממואב. הכתובת מוצגת כיום בתערוכת הקבע של מוזיאון ישראל. החוקר שמואל אחיטוב פענח ופירש את הכתובת, והוא סבור כי אינה זיוף. על פי ניתוח הכתב הוא תיארך את הכתובת לאמצע או לסוף המאה השמינית לפנה"ס. הוא משער כי הכתובת נכתבה בתקופה שבין סוף שלטונו של ירבעם השני, מלך ישראל, אשר השתלט מחדש על עבר הירדן, למסע תגלת-פלאסר השלישי, מלך אשור. מניתוח זה עולה כי הכתובת מאוחרת לכתובת מישע. תעתיק הכתובת והניקוד מובא לפי שמואל אחיטוב. הניקוד נועד להקל את הקריאה על הקורא הרגיל לניקוד המקרא, ולא לשקף את ההגיה המקורית. [... וָ]אֵבֶן [אֶת...] [וָאֵשֶבּ] אָסִרִן רַבִּן וָאֵבֶן אֶ[ת אַרְמֹן בֵּת הַמֶ]לֶך [וְאָנֹךִ בָּ]נִתִי אֶת בֵּת הָרֹאשׁ וּבַאֲסִרֵי בְּנֵיעַמֹן [בּנִתִי לַ]מִכְרַת שָׁעַר אַדִר וְהַמִקְנֶה וְהַבָּקָר [נָשָאתִי] שָׁם וַיַרְא בְּנֵיעַמֹן כִּי חָלָה בְּכָל                             [...]ץ ח[...]קרבב                                     [...]אי[...] רשימת כתובות כנעניות וארמיות מדיה וקבצים בנושא כתובת העמוד המלכותית המואבית בוויקישיתוף שמואל אחיטוב, כתובת מלכותית חדשה ממואב, באתר מקרא-נט הכתובת בתצוגת הקבע של מוזיאון ישראל שמואל אחיטוב, הכתב והמכתב, מוסד ביאליק, 2012, עמ' 394-395 שמואל אחיטוב, הכתב והמכתב, מוסד ביאליק, 2012, עמ' 395
הרפיה (מיתולוגיה)

במיתולוגיה היוונית, ההָרְפִּיוֹת (ביוונית: ἅρπυια; תעתיק יחיד: הָרְפִּיַה; "שודדות") היו נשים מכונפות יפיפיות. ההרפיות היו אחיותיה של איריס והאאורות (נימפות משבי הרוח הרגועים), ובנותיהם של אלקטרה (אנ') ותאומאס (אחד מאלי הים היווניים). מאוחר יותר, הפכו לשדות מכונפות בעלות טופרי ציפור חדים ושימשו לענישת אויבי האלים, אותם חטפו מפני האדמה, ועינו אותם בדרכם לטרטרוס. ההרפיות היו נימפות משבי הרוח האלימים. שמו של מין העוף הדורס, החי בדרום אמריקה, הרפיה, נגזר משמה של ההרפיה המיתולוגית. לפי הספר "בית הספר לטוב ולרע" הרפיות הן נשים בעל גוף ציפור וראש של אישה אשר ניזונות מילדים. שימוש בדמות של הרפיה מקובל בהרלדיקה ומופיע, למשל, על סמל ליכטנשטיין. סירנה מדיה וקבצים בנושא הרפיה בוויקישיתוף הרפיה, באתר אנציקלופדיה בריטניקה (באנגלית) ערך זה הוא קצרמר בנושא מיתולוגיה. אתם מוזמנים לתרום לוויקיפדיה ולהרחיב אותו.
פיינברג

פיינברג (בכתיב לועזי: Feinberg, ברוסית: Фейнберг) הוא שם משפחה ממקור גרמני. האם התכוונתם ל... שמות משפחה אבשלום פיינברג – מחולל רעיון ניל"י ומייסד הארגון, שנהרג בעת שהיה בשליחותו ברוך פיינברג – אלוף ושיאן ישראל בהטלת כידון, ייצג את ישראל באולימפיאדת רומא (1960) יוסף פיינברג – ממייסדי ראשון לציון ישראל פיינברג ("לוליק") – מחלוצי העלייה הראשונה, ממייסדי ראשון לציון, חדרה ואחוזת בית (לימים תל אביב) ישראל פיינברג (ראש עיר) (זוזיא) – ראש עיריית פתח תקווה בין השנים 1966–1978 לזלי פיינברג – טרנסג'נדר וג'נדרקוויר ממוצא אמריקאי יהודי, פעיל שמאל למען זכויות להט"ב, עיתונאי וסופר. עדה פיינברג-סירני – חברת כנסת לשעבר מטעם המערך צילה פיינברג שוהם – אחותו הצעירה של אבשלום פיינברג נחום פינברג – עורך דין ישראלי אולגה פיינברג – רופאה ומנהלת מחנה העולים חאשד. רון פיינברג (אנ') – שחקן אמריקאי אחר בית פיינברג – מבנה היסטורי בחדרה שהוקם ב-1895 על ידי ישראל (לוליק) פיינברג. מדרשת פיינברג של מכון ויצמן למדע. בית ספר ישראלי להשכלה גבוהה. מציאת עצמותיו של אבשלום פיינברג – מציאת עצמותיו על ידי רב-סרן שלמה בן אלקנה, והבאתו לקבר ישראל. פינברג (Pinneberg)- בירת מחוז פינברג שבמדינת שלזוויג-הולשטיין שבגרמניה. פינברג
סיל ביץ'

סיל ביץ' היא עיר בצפון מחוז אורנג' במדינת קליפורניה. העיר היא חלק מהמטרופולין של לוס אנג'לס וחיים בה כ-25,000 תושבים. בעיר נמצאים מחסנים של חיל הים האמריקאי. פרק זה לוקה בחסר. אנא תרמו לוויקיפדיה והשלימו אותו. בסוף המאה ה-19, הקימו מתיישבים קהילה קטנה מצפון לשטח המוניציפלי של אנהיים וקראו לה רציף עגינה אנהיים. בתחילת המאה ה-20 הוחלף שמה של הקהילה לביי סיטי, אך מכיוון שכבר הייתה עיירה בשם זה בצפון קליפורניה, הוחלט בסופו של דבר לקרוא לה סיל ביץ (חוף כלבי הים). הקהילה הוכרזה רשמית כעיר ב-25 באוקטובר 1915, באותו יום שניתן לה שמה. תוך זמן קצר הפכה העיר למרכז הבילויים של האזור ומשכה תיירות רבה. לצד חוף הים נפתח פארק שעשועים גדול, הרבה לפני דיסנילנד. מרכז הנשק ובסיס חיל הים האמריקאי סיל ביץ' נבנה במהלך מלחמת העולם השנייה על מנת שישמש כמרכז הגדול ביותר של הצי הפאסיפי לאחסון ציוד לחימה. סיל ביץ' נמצאת במטרופולין של לוס אנג'לס, מעט דרומית לה, בגבול בין מחוז לוס אנג'לס למחוז אורנג'. גבולה המוניציפלי של סיל ביץ' הוא גם גבולו של מחוז אורנג'. חלקו המערבי של נהר סן גבריאל מהווה את הגבול בין שני המחוזות. העיר גובלת בלונג ביץ' שבמחוז לוס אנג'לס בצפון, הנטינגטון ביץ' בדרום, וסטמיניסטר במזרח והאוקיינוס השקט במערב. העיר משתרעת על שטח של 34.2 ק"מ רבועים, מתוכם 29.2 ק"מ רבועים אדמה ו-4.5 ק"מ רבועים מים (13.4%). מזח העץ של סיל ביץ' הוא השני באורכו בחוף המערבי, אחרי אושנסייד. כמו כל דרום קליפורניה, גם סיל ביץ' מושכת אליה גולשים מכל רחבי העולם. האתר הפופולרי בעיר לגלישה הוא באזור שפך נהר סן גבריאל. פסטיבל פנקייקים בחודש אפריל ופסטיבל דגים בחודש יולי הם אירועים שנערכים מדי שנה על ידי ארגון ליונס והם שני האירועים החשובים בעיר. בנוסף, מדי חודש אפריל נערכת תצוגת מכוניות עתיקות, מצעד חג המולד בדצמבר ופסטיבל עפיפונים בחודש ספטמבר. מדיה וקבצים בנושא סיל ביץ' בוויקישיתוף
ג'ון סיבן

ג'ונתן "ג'ון" סקוט סיבֵּן, מדליה (OAM) (באנגלית: Jonathan "Jon" Scott Sieben, OAM; נולד ב-24 באוגוסט 1966) הוא שחיין עבר אוסטרלי. הוא אלוף אולימפי (לוס אנג'לס 1984) ושיאן עולם במשחה ל-200 מטר פרפר. בשנת 1984 זכה בתואר 'איש השנה הצעיר של אוסטרליה' (אנ'), ובשנת 1985 זכה במדליית מסדר אוסטרליה על תרומתו לענף השחייה. סיבן התאמן תחת הדרכתו של לורי לורנס בבריזביין, קווינסלנד. הוא נודע בכינויו ה"שרימפ" עקב קומתו הנמוכה: 1.73 מטר. זאת בניגוד למתחרהו השחיין המוביל בעולם בתחום שלו מיכאל גרוס שכונה האלבטרוס בגלל קומתו הגבוהה במיוחד. לראשונה השתתף סיבן במשחקי חבר העמים שנערכו בעיר מגוריו, בריזביין בשנת 1982 בהיותו בן 15 וחצי בלבד, שם זכה במדליית ארד במשחה ל-200 פרפר. בנוסף, הוא זכה במדליית זהב במשחה שליחים 4x100 מטר מעורב. ההכנות לאולימפיאדת לוס אנג'לס (1984) נמשכו במרץ. במשחקים עצמם במשחה ל-200 מטר פרפר סיבן שחה במסלול השישי לצדם של רפאל וידאל מוונצואלה, גרוס, ופאבלו מוראלס האמריקאי שיאן העולם ב-100 מטר פרפר. במהלך 150 המטרים הראשונים הוא שמר על שלושת השחיינים המפורסמים. ב-50 המטרים האחרונים ובפיגור קל אחריהם, החל סיבן ל"פתוח מבערים", להגביר מהירות, לסיים ראשון ולזכות במדליית זהב בשיא עולם חדש של 1:57.04 דקות, שיפור של מאית אחת בלבד. הוא סיים לפני גרוס הגרמני 1:57.40 דקות ווידאל 1:57.51 דקות. סיבן שיפר את שיאו האישי ביותר מ-4 שניות. בנוסף, הוא זכה במדליית ארד כששחה במוקדמות 4x100 מטר מעורב (האוסטרלים סיימו במקום השלישי בגמר). באליפות הפאן פסיפיק בשחייה שנערכה בטוקיו, יפן בשנת 1985 זכה סיבן במדליית כסף במשחה ל-100 מטר פרפר בתוצאה של 53.78 שניות. באוניברסיאדה שנערכה בקובה, יפן בשנת 1985 זכה סיבן במדליית זהב במשחה ל-100 מטר פרפר בתוצאה של 53.97 שניות, לפני ביונדי (54.03 שנמיות) וגרוס (54.16 שניות). באליפות הפאן פסיפיק בשחייה שנערכה בבריזביין בשנת 1987 זכה סיבן במדליית כסף במשחה ל-100 מטר פרפר בתוצאה של 54.21 שניות. באולימפיאדת סיאול (1988) סיים סיבן במקום הרביעי המאכזב עבורו במשחה ל-100 מטר פרפר בתוצאה של 53.33 שניות. המנצח במשחה היה אנתוני נסטי הסורינאמי 53.00 שניות שהפתיע את מאט ביונדי האמריקאי במאית אחת מהר יותר. שלישי סיים אנדי ג'יימסון הבריטי 53.30 שניות. בנוסף, הוא השתתף במשחה ל-4x100 מטר מעורב בתוצאה של 3:45.85 דקות. סיבן לא ניבחר להשתתף במשחה ל-200 מטר פרפר ובכך לא יכול היה להגן על תוארו. סיבן השתתף גם באולימפיאדת ברצלונה (1992) במשחה ל-100 מטר פרפר. הוא לא הצליח להתברג לגמר כשקבע במוקדמות זמן של 54.67 שניות. בגמר ב' הוא סיים במקום השני (עשירי כללי) בתוצאה של 54.73 שניות. בנוסף, השתתף סיבן במשחה שליחים 4x100 מטר מעורב וסיים במקום השביעי בתוצאה של 3:42.65 דקות. התפתחות שיא העולם במשחה ל-200 מטר פרפר (ויקיפדיה האנגלית) ג'ון סיבן, באתר olympedia.org Young Australian of the Year, Honour roll, Young Australian of the Year 1984, Jon Sieben OAM SIEBEN, Jonathon Scott, Award:Medal of the Order of Australia, It's an Honour Website
חריג חשוד טעות

בסטטיסטיקה, חריג חשוד טעות (באנגלית: Outlier) הוא ערך של מדידה השונה באופן קיצוני מהרוב הגדול של הערכים וחשוד כערך שהתקבל עקב שגיאת מדידה או שגיאה בהבנת התופעה הנמדדת. על מנת להחליט בצורה מבוססת מידע אילו תוצאות הן חריגות, פותחו עם השנים מדדים שונים. למשל נהוג להסתכל עד כמה תצפית חריגה במונחים של השפעה על מודל. דוגמה למדד שכזה הוא הנפה. אפשרות אחרת היא מדידה פשוטה של מרחק ערכי משתנה של תצפית מממוצע הערכים של כלל התצפיות באותו המשתנה. מרחק זה נהוג לחשב ביחידות מתוקננות, ולהסיר תצפיות העוברות מרחק קבוע מראש כמו שתיים וחצי או שלוש סטיות תקן. לאופן ההגדרה של תצפית חורגת יש השפעה על המסקנות המוסקות מן המידע, ולחוקרים יש שיקול דעת רחב יחסית בנושא. לפיכך, כיום בתחומים מסוימים נהוג להצהיר לפני ביצוע מחקרים על השיטה בה מוגדרים תצפיות כחריגות על מנת להימנע ממצב של פשפוש בנתונים. דרישה זו הפכה נפוצה כחלק מתגובה למשבר השחזור. דוגמה לערך חריג שלא ברור אם הוא שגוי: לפי הערכות תוחלת החיים של ה־CIA לקראת שנת 2010 למדינות וישויות מדיניות (ישויות כמו "העולם", "האיחוד האירופי" ו"רצועת עזה"), תוחלת החיים המולדת במונקו היא 89.78 שנים. דהיינו ה־CIA מעריך שמי שייוולד במדינה זו ובשנה זו ימות בממוצע, חודשיים וחצי לפני שיגיע לגיל תשעים. הערכה זו נראית שגויה משום ש: מחיי היום יום אנו רגילים לחשוב על מוות בגיל תשעים כתופעה חריגה ולא ממוצעת ערך זה גבוה באופן לא שגרתי מהערך הבא אחריו. הערך הבא בטבלה נמוך מערך זה בחמש שנים בניגוד להבדלים המקובלים בין ערכים עוקבים בטבלה זו שהם כמספר חודשים. מאידך, הערכה זו נראית נכונה משום ש: מרבית הערכים הגבוהים בטבלה הם ממדינות מערב אירופאיות כמו מונקו שלושת הערכים הבאים אחרי ערך זה הם ממדינות קטנות מאוד ועשירות מאוד כמו מונקו הערך הזה הוא במרחק של פחות משתי סטיות תקן מממוצע הערכים בטבלה. דהיינו, אם יש התפלגות נורמלית לתוחלת חיים בין מדינות, אזי אחד מכל עשרים ערכים אמור להיות קיצוני יותר מערך זה. דוגמה לערך חריג שברור שהוא שגוי: דיווח על תוצאה של 1000 במבחן בגרות. דיווח כזה חייב להיות שגוי משום שהציון המקסימלי במבחני הבגרות הוא 100. ניתוח תוצאות מבחן הבגרות של שלושים נדגמים, שאחד מהם דיווח על ציון 1000, עשוי להיות מעוות מאוד. אם ממוצע הציונים של שאר 29 התלמידים הוא 70, הרי שהממוצע של כל השלושים יחדיו הוא 30/(70*29 +1000)= 101. כאשר נתקלים בערך חריג חשוד שגיאה בעת מחקר, יש לדווח עליו ולנמק את המשך ניתוח המידע בלעדיו. הנימוק חייב לכלול הן את הסיבה לחשד שהנתון לא יכול להיות אמיתי והן את תוצאת המדד לעיוות תוצאות המחקר על ידו. מדד כזה מבוסס על חישוב ממוצע התוצאות עם ובלי הקיצון השקרי. יש לזכור שלא כל תוצאה חריגה היא שגויה. אם 29 איש מדווחים שיש להם בארנק 70 שקלים בממוצע ואדם נוסף מדווח שיש לו 1000 שקלים בארנק, אזי הדיווח שלו אינו בהכרח שקרי. במקרה כזה, טיפול בתוצאות בלא עיוותן יכול לכלול מעבר משימוש בממוצע לשימוש בחציון או חלוקת טווח התוצאות לתת־טווחים ומציאת שכיחותם של תת־טווחים אלה. לדוגמה: החציון עשוי להיות 65 שקלים ושכיחות תת־הטווחים עשויה להיות 20 איש עם פחות מ־66 שקלים, שמונה עם 66 עד 96 שקלים ו־3 עם 97 שקלים ומעלה. מדיה וקבצים בנושא חריג חשוד טעות בוויקישיתוף חריג חשוד טעות, באתר MathWorld (באנגלית) ההערכות ה-CIA לתוחלת חיים לקראת שנת 2010 ערך זה הוא קצרמר בנושא סטטיסטיקה. אתם מוזמנים לתרום לוויקיפדיה ולהרחיב אותו.
הסתדרות ההנדסאים בישראל

הסתדרות ההנדסאים בישראל (או בשמה הקודם הסתדרות הטכנאים וההנדסאים) היא האיגוד המקצועי שמאגד, במסגרת הסתדרות העובדים הכללית החדשה את הלבורנטים, השרטטים, הטכנאים וההנדסאים בישראל וכפופה ארגונית ליו"ר האגף לאיגוד מקצועי בהסתדרות החדשה. בין השנים 1939 ל-1949 הייתה הסתדרות המהנדסים גם האיגוד היציג של העובדים ההנדסיים ובהם הטכנאים (באותן שנים המושג הנדסאי לא היה עדיין מוכר) בוועידה השנייה של הסתדרות המהנדסים שהתקיימה ב-1950 התקבלה החלטה לצרף את הטכנאים, (כמו גם את האגרונומים, המודדים, הכימאים, ומנהלי העבודה) באופן רשמי להסתדרות המהנדסים. עם הגידול במספר הטכנאים וניגוד אינטרסים שנוצר בין הטכנאים למהנדסים בין היתר הודות לכך שהמהנדסים הצליחו לקבל תוספת אקדמאית ותוספת ותק אקדמי, הוחלט להקים ועדה. הוועדה המליצה להקים שתי חטיבות מקבילות, האחת של מהנדסים והשנייה של עובדי הנדסה. חטיבת עובדי ההנדסה התחלקה לשלוש: מודדים, טכנאי בניין, מפקחים, מנהלי עבודה ושרטטי בנין. טכנאי תעשייה וייצור, טכנאי מכונות, טכנאי חשמל ושרטטים במקצועות אלו טכנאי רדיו וטלגרף, טכנאי ספנות, טכנאי רכבות וטכנאי תעופה. כחלק ממאבק כוחות בין המפלגות צירפה מפא"י אנשים בעלי מקצועות טכניים הנאמנים לה להסתדרות המהנדסים כעובדי הנדסה. המהנדסים שהקימו גוף על-מפלגתי בשם "קידום" שנועד להילחם על הטבת תנאיהם המקצועיים רצו לפצל כוחות ולמקד את מאבק בעלי התארים האקדמיים. ב-1957 התפצלה הסתדרות הטכנאים מהסתדרות המהנדסים ובשנת 1965, כאשר התחילו בלימודי הנדסאות בישראל, הגדירה עצמה כ"הסתדרות ההנדסאים והטכנאים המוסמכים" הסתדרות ההנדסאים מנהלת את פנקס רישום תעודת הסיווג מקצועיות לטכנאים והנדסאים בישראל. בשנת 1996 הארגון הקים הוט מועדון צרכנות. אגודת האינג'ינרים והארכיטקטים בישראל אתר הסתדרות ההנדסאים
פורום נהלל

פורום נהלל הוא חוג רעיוני של אנשי ההתיישבות העובדת, בעיקר בעמק יזרעאל והסביבה, התומך ללא סייג בזכות עם ישראל על ארצו (בדומה לרעיון "ארץ ישראל השלמה"). החוג אינו פעיל מאז פטירתו של היו"ר הקודם[דרוש מקור]. שמו של הפורום נובע מכך שכינוסו הראשון היה בנהלל. נציגים רשמיים של המושב מחו על השימוש בשמו ופנו בעבר בדרישה שהשם ישונה[דרוש מקור]. הפורום רואה עצמו שותף מלא למאבק על ההתיישבות הציונית בכל ארץ ישראל, ונגד כל נסיגה. אנשי הפורום נולדו וגדלו על ברכי תנועת העבודה האקטיביסטית, ורואים עצמם כהמשך הקו, שבוטא בעבר על ידי יצחק טבנקין, יגאל אלון וישראל גלילי (הקיבוץ המאוחד) ומאוחר יותר על ידי אנשי מפלגת צומת בראשותו של רפאל איתן שחלקם תמכו בה או אף היו פעילים בה. הם ראו במפח נפש את המשא ומתן לויתור על רמת הגולן, הסכמי אוסלו ותוכנית ההתנתקות ולכן החליטו להתאגד. הם ארגנו כנס ("כנס נהלל") וכאשר החליטו למסד את פעילותם קראו לעצמם "פורום נהלל". בראש הפורום עמד עד סוף 2008 צפריר רונן, ובין החברים בו אהוביה טבנקין (בנו של יצחק טבנקין, ממנהיגי תנועת העבודה) מעין חרוד, מאיר הר-ציון ועזרה זהר. הפורום לקח חלק בפעילויות נגד תוכנית ההתנתקות, ותמך בעליות לחומש שבוצעו על ידי מטה חומש תחילה. בב' שבט תשס"ו ארגן צפריר רונן כנס תמיכה ביישוב היהודי בחברון בהשתתפות עשרות חברי קיבוצים ומושבים, בליווי מוזיקלי של הזמר אריאל זילבר. במשתתפים: פרופ' עזרה זהר (לשעבר ממשמר העמק), אריה זריצקי (מאונ' באר שבע), מנשה הראל (חתן פרס ישראל), והמשוררת אסתר שניאורסון גרי. אוהל זה הוקם בעמק בצידי הכביש לא רחוק מהמושב. נערכו בו כינוסים שונים ונשמרה נוכחות כ"הפגנה מתמשכת" בעד יישובי יש"ע ובמיוחד כנגד תוכנית ההתנתקות של ממשלת אריק שרון. בועז דרומי (אלוני אבא) רחל סבוראי רבקה רביב (חמדיה) מנחם גולדברג (הושעיה) אל"ם (מיל) גדי דור (שדה אליהו) גדעון ישראלי (עין הנציב) דוד כנעני (כפר יהושע) אליעזר פארן (רמת יוחנן) תנא ואדי להבי (כנרת) יפתח לפידות (תל יוסף) אשר גיתאי (מושב מגדים) חוה ואהוביה טבנקין (עין חרוד) מאיר הר-ציון (כוכב הירדן -אחוזת שושנה) יואב טוביה (חמדיה) גדי אשל (נופית) עו"ד דב אבן-אור עזרה זהר התנועה למען ארץ ישראל השלמה דיווח של מושיק קוברסקי מכנס נהלל. ניסוח המסמך של כנס נהלל הראשון. דיווח על הכנס ערך זה הוא קצרמר בנושא ציונות. אתם מוזמנים לתרום לוויקיפדיה ולהרחיב אותו.
מיזולוגיה

מִיזוֹלוֹגְיָה (מיוונית: "מיסוס" = שנאה, "לוגי" = לימוד, מדע; בעברית: שנאת דעת או שנאת היגיון) היא פחד או חוסר אמון בדעת או בהיגיון. בשל כך זו השנאה לטיעונים, דיונים ואף נאומים. לעיתים היא מוגדרת גם כאנטי-אינטלקטואליזם. בדיאלוג 'פידון' לאפלטון, מזכיר סוקרטס את המיזולוגיה, ומשווה אותה שם למיזנתרופיה. כשם שמישהו עשוי לאהוב ולבטוח בכל הבריות אבל אדם אחד שיוליך אותו שולל עשוי לגרום אצלו להתפתחות חוסר אהדה לכלל בני האדם, כך גם פלוני שסמך על ההגיון או הדעת עשוי לפתח חוסר אהדה אליהם כשיראה שניתן להשתמש בהם שלא כהלכה כדי לשרת השקפה או עמדה. בטקסט, סוקרטס מזהיר את פידון מסכנות המיזולוגיה. על פי אפלטון, הדרך להישמר מפני המיזולוגיה היא לבחור תחילה בטיעונים או תזות בתבונה ובשיקול דעת, לאחר הרבה מחקרים ולימוד, כך שהם לא יתגלו כשגויים מאוחר יותר. המונח "מיזולוג" נטבע לראשונה בשנת 1870, והפך פופולרי באמצעות תרגומיו המפורסמים של בנג'מין ג'ווט לדיאלוג האפלטוני. "כשם שיש מיזנתרופים או שונאי אדם, יש גם מיזולוגים או שונאי דעת" (ד"ר וויליאם לונג). בספרו 'הנחות יסוד למטאפיזיקה של המידות' כותב קאנט כי "המיזולוגיה היא השנאה לדעת". בורות מיזנתרופיה
הנבחרות בגביע העולם בכדורגל

לגביע העולם בכדורגל העפילו, נכון למונדיאל 2022, 85 נבחרות לאומיות. מטרת ערך זה הוא להשוות בין הישגיהן של הנבחרות בטורניר. ברזיל היא הנבחרת היחידה שהופיעה בכלל 22 הטורנירים. 6 מ-85 הנבחרות ייצגו מדינות שלא קיימות עוד: יוגוסלביה, צ'כוסלובקיה, גרמניה המערבית (ממשיכתה היא נבחרת גרמניה), ברית המועצות, גרמניה המזרחית, וסרביה ומונטנגרו (ממשיכתה היא נבחרת סרביה). בכל מונדיאל, לפחות נבחרת אחת הופיעה לראשונה בתולדותיה בטורניר, כפי שמוצג להלן: 1930 - אורוגוואי, ארגנטינה, ארצות הברית, בוליביה, בלגיה, ברזיל, יוגוסלביה, מקסיקו, פרגוואי, פרו, צ'ילה, צרפת, רומניה 1934 - אוסטריה, הממלכה האיטלקיתאיטליה, גרמניה, הולנד, הונגריה, מצרים, ספרד, צ'כוסלובקיה, שוודיה, שווייץ 1938 - הודו המזרחית ההולנדית, נורווגיה, פולין, קובה 1950 - אנגליה 1954 - קוריאה הדרומית, גרמניה המערבית, סקוטלנד, טורקיה 1958 - ברית המועצות, ויילס, צפון אירלנד 1962 - בולגריה, קולומביה 1966 - פורטוגל, קוריאה הצפונית 1970 - אל סלוודור, ישראל, מרוקו 1974 - אוסטרליה, האיטי, זאיר, גרמניה המזרחית 1978 - איראן, תוניסיה 1982 - אלג'יריה, הונדורס, כווית, ניו זילנד, קמרון 1986 - דנמרק, עיראק, קנדה 1990 - איחוד האמירויות הערביות, אירלנד, קוסטה ריקה 1994 - יוון, ניגריה, ערב הסעודית, רוסיה 1998 - ג'מייקה, דרום אפריקה, יפן, קרואטיה 2002 - אקוודור, סין, סלובניה, סנגל 2006 - אוקראינה, אנגולה, גאנה, חוף השנהב, טוגו, טרינידד וטובגו, סרביה ומונטנגרו, צ'כיה 2010 - סלובקיה, סרביה 2014 - בוסניה והרצגובינה 2018 - איסלנד, פנמה 2022 - קטאר מקרא 1 – אלופה 2 – סגנית 3 – מקום שלישי 4 – מקום רביעי רבע גמר - (בין השנים 1934-1938, 1954-1970, 1986-היום), שלב רבע הגמר ס2 – סיבוב שני (שלבי הבתים השניים, או לחלופין שמינית הגמר; במשחקים שנערכו החל מ-1974) ס1 – סיבוב ראשון ה – העפילה, אך הטורניר טרם הסתיים •• – העפילה אך לא השתתפה • – לא העפילה × – לא נרשמה, פרשה או הורחקה ** – מארחת המספרים שבסוגריים מייצגים את מספר הנבחרות שהשתתפו במפעל באותה השנה. בטבלה שלהלן מופיעים הישגי הנבחרות שאירחו את המונדיאל באותה השנה, ואת אלו שזכו בו במונדיאל שקדם לו: גביע העולם בכדורגל מוקדמות גביע העולם בכדורגל מדיה וקבצים בנושא הנבחרות בגביע העולם בכדורגל בוויקישיתוף כולל הנבחרות שהן ממשיכות דרכן של נבחרות אחרות - גרמניה המערבית, רוסיה, הרפובליקה הפדרלית של יוגוסלביה, צ'כיה, סרביה ומונטנגרו וסרביה הדגלים הנמצאים בסמוך לשמות המדינות הן דגליהן כפי שהן בימינו (למדינות שעודן קיימות), או כפי שהיו ביום פירוק המדינה (למדינות שאינן עוד). יוצאת דופן היא זאיר לה הושם דגלה דאז, כשעוד נקרה בשם "זאיר", שהוחלף ב"הרפובליקה הדמוקרטית של קונגו". המדינה העפילה גם ב-1998, אך תחת שמה הישן יוגוסלביה, ולכן הופעתה במונדיאל 2006 נחשבת בערך זה לזו הראשונה צ'כוסלובקיה - השתתפה במונדיאל 8 פעמים עד שהתפצלה לצ'כיה וסלובקיה. אוסטריה השתתפה במסגרת נבחרת גרמניה בעקבות האנשלוס כולל נתוני נבחרת הודו המזרחית ההולנדית כולל נתוני הנבחרת בשנים שבהם נקראה בשמות אחרים במונדיאל 1930 לא נערך משחק על המקום השלישי כולל נתוני נבחרת גרמניה המערבית כולל נתוני נבחרת ארץ ישראל כולל נתוני נבחרת יוגוסלביה על שמותיה השונים, ונבחרת סרביה ומונטנגרו כולל נתוני נבחרת צ'כוסלובקיה כולל נתוני נבחרת זאיר כולל נתוני נבחרת ברית המועצות
סע'יר ולד מבארכ

סְעֵ'יר וּלד מְבּארכ (اصغير ولد مبارك, תעתיק מדויק: אצע'יר ולד מבארכ; נולד ב־1954) היה ראש ממשלת מאוריטניה. נבחר לתפקיד ראש הממשלה ב־6 ביולי 2003 על ידי הנשיא, מעאוויה ולד סידאחמד טאייע, לאחר ניסיון הפיכה. הוא החליף את ולד מוחמד ח'ונה, שבא גם הוא ממזרח מאוריטניה, כמו רבים ממשתתפי ההפיכה המואשמים. לפני כן כיהן כשר המשפטים. סיים את תפקידו בעקבות הפיכה ב-3 באוגוסט 2006 של הקולונל אעלי ולד מוחמד ואל וסידי מוחמד ולד בובכר נכנס לתפקיד בפעם השנייה.
Abaqus

Abaqus היא תוכנה מסחרית עבור פתרון בעיות הנדסיות בשיטת אלמנטים סופיים, שפותחה על ידי סמוליה - SIMULIA, ענף בחברת Dassault System. המוצר פופולרי בתעשייה (חברות ענק כמו בואינג משתמשות בו) ובאקדמיה לצורכי מחקר בתחומים שונים, התוכנה נמכרת על ידי חברת ADCOM ישראל. Abaqus מכילה 3 מוצרי ליבה: Abaqus/Standard - מערכת המיועדת לפתור בעיות כלליות על ידי אלמנטים סופיים בצורת סכימת אינטגרציה סתומה. Abaqus/Explicit - מערכת המיועדת לפתור בעיות דינמיות לא ליניאריות וקווזי ליניאריות על ידי סכימת אינטגרציה מפורשת. Abaqus/CAE - מספקת עיבוד מקדים (בניית מודל, רישות, תכונות חומר וכו') והדמיה של המודל והתוצאות וממשק גרפי. Abaqus משתמשת בשפת פייתון כשפת סקריפט עבור כתיבת סקריפטים פנימיים. LabVIEW מדיה וקבצים בנושא Abaqus בוויקישיתוף אתר האינטרנט הרשמי של Abaqus Dassault Systemes S.A.
אנסטסיה פריחודקו

אנסטסיה פריחודקו (באוקראינית: Анастасія Константинівна Приходько, ברוסית: Анастасия Приходько; נולדה ב-21 באפריל 1987 בקייב, אוקראינה) היא זמרת אוקראינית, שייצגה את רוסיה בתחרות השירים הבינלאומית אירוויזיון 2009 במוסקבה. סיימה את האוניברסיטה לתרבות ואומנויות בקייב. התפרסמה ברוסיה לאחר זכייתה בתוכנית הטלוויזיה "מפעל הכוכבים 7" (ברוסית: Фабрика звёзд-7), שמשודרת בערוץ הראשון של רוסיה. ב-7 במרץ 2009 נבחרה לייצג את רוסיה בתחרות האירוויזיון השנתית. בתחרות, שהתקיימה במאי 2009 במוסקבה, היא ביצעה את השיר "מאמו" (באוקראינית: Мамо). אנסטסיה הגיעה למקום ה-11 עם 91 נקודות. בשנת 2010 היא התמודדה למועמדות להיות נציגת אוקראינה באירוויזיון 2011 אך לא נבחרה. מדיה וקבצים בנושא אנסטסיה פריחודקו בוויקישיתוף אתר האינטרנט הרשמי של אנסטסיה פריחודקו אנסטסיה פריחודקו, ברשת החברתית פייסבוק אנסטסיה פריחודקו, ברשת החברתית אקס (טוויטר) אנסטסיה פריחודקו, ברשת החברתית אינסטגרם אנסטסיה פריחודקו, באתר אפל מיוזיק (באנגלית) אנסטסיה פריחודקו, באתר סאונדקלאוד (באנגלית) אנסטסיה פריחודקו, באתר Last.fm (באנגלית) אנסטסיה פריחודקו, באתר MusicBrainz (באנגלית) אנסטסיה פריחודקו, באתר Yandex.Music (ברוסית) אנסטסיה פריחודקו, באתר Discogs (באנגלית) ערך זה הוא קצרמר בנושא מוזיקאים. אתם מוזמנים לתרום לוויקיפדיה ולהרחיב אותו.
אחמד אויחיא

אחמד אוּיָחְיָא (בערבית: أحمد أويحيى; נולד ב-2 ביולי 1952) הוא פוליטיקאי ודיפלומט אלג'יראי אשר כיהן כראש ממשלת אלג'יריה. אויחיא נולד בכפר איבודררן באלג'יריה ב-2 ביולי 1952. את לימודיו בבית ספר יסודי עשה באלג'יר ואת השכלתו התיכונית למד בבית ספר תיכון אל-אידריס. בשנת 1972, אויחיא הצטרף לבית הספר ללימודי דיפלומטיה באלג'יר והתמחה בדיפלומטיה. בשנת 1976 עזב את ההתמחות בדיפלומטיה על מנת לשרת בצבא אלג'יריה בין השנים 1978-1976. בשנת 1979 הוא הצטרף למשרד חוץ האלג'יראי. במהלך כהונתו במשרד, הוטל עליו ניהול המחלקה לענייני אפריקה. ב-1980 הוא מונה להיות היועץ לענייני חוץ של שגריר של אלג'יריה בחוף השנהב, כיהן בתפקיד זה עד 1982. בשנת 1982 הוא מונה להיות היועץ לענייני חוץ של ראש משלחת אלג'יריה בעצרת הכללית של האומות המאוחדות בניו יורק. הוא היה יועצו של שר החוץ של אלג'יריה מ-1990 עד 1991 ולאחר מכן כיהן כשנתיים בתור שגריר אלג'יריה במאלי. בסוף 1995 היה המועמד המוביל לתפקיד ראש ממשלת אלג'יריה וניצח בבחירות. עם בחירתו של עבד אל-עזיז בותפליקה לנשיאות אלג'יריה ב-1998 התפטר מתפקידו כראש הממשלה. המצב הכלכלי הקשה שאלג'יריה הייתה שקועה בו מאז מלחמת האזרחים האלג'יראית הוביל לפופולריותו בקרב הציבור האלג'יראי. בשנת 2003 חזר לתפקיד וכיהן בתפקיד עד שנת 2006. אחרי שהיה מעורב בפגישות דיפלומטיות בינלאומיות בשנת 2008, נקרא אויחיא לשוב תפקיד ראש הממשלה על ידי הנשיא בותפליקה. בהשבעתו השלישית והאחרונה, הוא התחייב "להמשיך ליישם את תוכנית המדיניות של נשיא הרפובליקה". העיתונות הזרה והמקומית הגיבה על היחסים הסוערים שבין אויחיא ובותפליקה, הרי שניהם לא מאותה מפלגה ודעותיהם חלוקות בנושאים רבים. כהונתו של אויחיא הסתיימה ב-3 בספטמבר 2012, והוא הוחלף על ידי עבד אל-מאלכ סלאל. ב-16 באוגוסט 2017 חזר לכהן כראש הממשלה, אך הוחלף שוב ב-12 במרץ 2019 על ידי נור א-דין בדווי. מדיה וקבצים בנושא אחמד אויחיא בוויקישיתוף ראש ממשלה חדש לאלג'יריה: אחמד אויחיה, באתר ynet, 23 ביוני 2008 סוכנויות הידיעות, לאחר 19 שנה, הקץ למצב החירום באלג'יריה, באתר ynet, 16 בפברואר 2011 תפקידיו השונים של אויחיא (באנגלית) Algerian president brings back Ouyahia for third stint as PM Ouyahia peut-il durer?